Janiš, Stanislav, poslanec NR SR (2010-10-22):
Ďakujem za slovo, pán podpredseda. Vážený pán minister, kolegyne, kolegovia, dovoľte, aby som predniesol pozmeňujúci návrh skupiny poslancov k vládnemu návrhu zákona o dotáciách na rozvoj bývania a o sociálnom bývaní, tlač 49. Paragraf 23 vrátane nadpisu znie: „§ 23 Prechodné ustanovenia (1) Úprava súm dotácií a výšky limitov oprávnených nákladov podľa § 9 sa prvýkrát vykoná k 1. januáru 2012. (2) Žiadateľ, ktorému bola poskytnutá dotácia na obstaranie nájomného bytu podľa predpisov účinných do 31. decembra 2010 postupuje pri uzatváraní nájomnej zmluvy na tento byt podľa tohto zákona. (3) Pre žiadosti podané v roku 2011 priemerná podlahová plocha pre poskytnutie dotácie na obstaranie nájomného bytu podľa § 11 ods. 1 písm. b) nepresiahne pri bežnom štandarde 65 m2 a pri nižšom štandarde 60 m2. (4) Dotáciu vo výške 20 % oprávnených nákladov podľa § 8 ods. 1 písm. c) pre žiadosti podané v roku 2011 možno poskytnúť, ak priemerná podlahová plocha nájomných bytov prevyšuje 56 m2 a neprevyšuje 65 m2 a oprávnený náklad na 1 m2 podlahovej plochy nájomného bytu neprevyšuje 880 eur. (5) Dotáciu vo výške 70 % oprávnených nákladov podľa § 8 ods. 2 písm. b) pre žiadosti podané v roku 2011 možno poskytnúť, ak priemerná podlahová plocha nájomných bytov prevyšuje 45 m2 a neprevyšuje 60 m2 a oprávnený náklad na 1 m2 podlahovej plochy nájomného bytu neprevyšuje 510 eur. (6) Dotáciu vo výške 20 % oprávnených nákladov podľa § 8 ods. 3 písm. c) pre žiadosti podané v roku 2011 možno poskytnúť, ak priemerná podlahová plocha nájomných bytov prevyšuje 56 m2 a neprevyšuje 65 m2 a oprávnený náklad na 1 m2 podlahovej plochy nájomného bytu neprevyšuje 630 eur. (7) Dotáciu vo výške 70 % oprávnených nákladov podľa § 8 ods. 4 písm. b) pre žiadosti podané v roku 2011 možno poskytnúť, ak priemerná podlahová plocha nájomných bytov prevyšuje 45 a m2 neprevyšuje 60 m2 a oprávnený náklad na 1 m2 podlahovej plochy nájomného bytu neprevyšuje 365 eur.“ Toľkoto pozmeňovací návrh. K jeho odôvodneniu veľmi stručne, že ide o legislatívno-technickú úpravu v nadväznosti na návrh uvedený v bode 1 tohto návrhu. Predložený návrh zákona pri uzatváraní nájomných zmlúv stanovuje lepšie podmienky vzťahujúce sa na opakovaný nájom, ako aj po úprave podmienky, že pre nakladanie s bytmi, ak žiadateľ nemá oprávneného žiadateľa. Preto sa tieto podmienky mali vzťahovať aj na novo uzatvárané nájomné zmluvy. Ďalej tento pozmeňovací návrh zmierňuje možné negatívne prejavy niektorých žiadateľov, ktorí už mali pripravené projekty podľa pôvodnej právnej úpravy a navrhuje sa v prechodnom ustanovení pre žiadosti podávané v roku 2011 upraviť maximálne prípustné limity priemernej podlahovej plochy pre nájomné byty bežného štandardu na 65 a pre nájomné byty nižšieho štandardu na 60 m2. Požiadavka vyšla zo samosprávy a týka sa, čo sa urobí s projektmi, ktoré už boli rozbehnuté, ktoré majú napr. stavebné povolenie a od 1. januára mali platiť úplne iné pravidlá. Toto prechodné ustanovenie, ktoré bolo vypracované v spolupráci s ministerstvom hospodárstva, tento problém rieši. Súčasne dáva návrh vyňať bod 14 spoločnej správy na osobitné hlasovanie preto, lebo bod 14 spoločnej správy má v merite veci § 23, ktorý tento pozmeňovací návrh celý komplet upravuje. Ďakujem, pán podpredseda, skončil som.